ועדת הכספים, כנסת 17, פרוטוקול מספר 730, 2008-02-27 10:20

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: לפני שאנחנו נכנסים לנושא הדיון, אני רוצה להתייחס לנשיא לשעבר, משה קצב.

חיים אורון: הוועדה השתרבבה לתוך הנושא הזה בנושא ההטבות.

חיים אורון: אנחנו קיבלנו החלטה שאני תמכתי בה ובמידה מסוימת גם הובלתי אותה שההטבות מבעל משרה, שמבחינת ועדת הכספים זה נשיא, שר, ראש-ממשלה, יושב-ראש כנסת ונושא משרה שיפוטית.

חיים אורון: הנושא הזה הורחב בוועדת הכנסת לחברי הכנסת.

חיים אורון: מי שהורשה בעבירה שיש עמה קלון, יישללו ממנו זכויות מיוחדות.

חיים אורון: אני אומר פעם נוספת שזה לא קשור לפנסיה.

חיים אורון: כאשר מדובר על חבר כנסת, מדובר בטלפון ובעיתון, כאשר מדובר בשר, מדובר בעוד סכום, וכאשר מדובר בנשיא ובראש-ממשלה – אבל בנשיא אפילו יותר מראש-ממשלה – מדובר בסל רציני של הטבות שצמוד לפרישה מהמשרה הזאת.

חיים אורון: אנחנו קצבנו זאת לשבע שנים אבל זה לא חל על הנשיא לשעבר משה קצב.

ניסן סלומינסקי: זאת הייתה החלטה מיוחדת.

חיים אורון: זאת הייתה החלטה מיוחדת.

חיים אורון: משום מה כרגע בתקשורת מופיע נושא הקלון או הקלון החמור בהקשר של הכסף.

חיים אורון: אני רוצה לומר באופן מאוד ברור שקודם כל מבחינתי הקלון הוא במעשים.

חיים אורון: הנושא הכספי הוא פועל יוצא של המעשים.

חיים אורון: אם הסניגורים של הנשיא לשעבר קצב או הוא עצמו פורמים את עסקת הטיעון משום הנושא של הקלון, אני תובע מהיועץ המשפטי לממשלה לפרום את עסקת הטיעון מהנושא שהוא התחייב גם לבג"ץ וגם לי במכתב שנמצא פה בפניי שהוא עומד לתבוע קלון והקלון הוא חלק מהעסקה.

חיים אורון: נכון שהקלון הוא בסמכות בית המשפט, אבל אם הולכת להיות פשרה על הפשרה, מצדי שיחזרו להתחלה, כאשר אני בכלל חשבתי שהנושא צריך להיות נדון בבית המשפט ולא באמצעות עסקאות טיעון אבל בג"ץ החליט מה שהחליט ואני לא רוצה עכשיו לפתוח מחדש את העניין.

חיים אורון: אני אומר פעם נוספת שהנושא הכספי בעיניי הוא חשוב מאוד אבל הוא משני לאמירה הברורה לגבי טיב מעשיו של נשיא שהוא מואשם בעבירות חמורות וסדרתיות של הטרדות מיניות.

חיים אורון: אני לא מציע שנתבלבל כאן עם המיליון שקלים שכפי שאמרתי הם חשובים אבל זה לא הנושא המרכזי.

ניסן סלומינסקי: הוא צריך לקבל את ההטבות.

ניסן סלומינסקי: אם הוא יודה, מבחינת ההחלטה שלנו לא מגיעה לו שום הטבה או רק אם יהיה קלון?

סטס מיסז'ניקוב: בספטמבר 2007 קיבלנו החלטה בוועדת הכספים שאם יוטל על נושא משרה – לא לגופו של האיש אלא לגופו של העניין – כגון נשיא לשעבר, שר לשעבר, שופט וכך הלאה, בסמכות ועדת הכספים, אם האיש מורשע עם עבירה של קלון, כל ההטבות, חוץ מהפנסיה, יינטלו ממנו.

ניסן סלומינסקי: מה הדיון שאנחנו מקיימים עכשיו?

סטס מיסז'ניקוב: זה לא דיון אלא כל אחד מביע את דעתו.

סטס מיסז'ניקוב: אני כאזרח, גם אמרתי את זה ברדיו, חושב שהיועץ המשפטי לממשלה צריך לקבוע שהנשיא קצב, למרות עסקת הטיעון, ביצע עבירה שיש עמה קלון.

ניסן סלומינסקי: הוא דורש את זה מבית המשפט אבל בית המשפט צריך להחליט.

סטס מיסז'ניקוב: היועץ המשפטי צריך לקבוע שזה חלק מהעסקה, שזאת עבירה שיש עמה קלון.

ניסן סלומינסקי: זה לא חלק מהעסקה.

ניסן סלומינסקי: בית המשפט קבע שקלון לא יכול להיות חלק מעסקה.

מירב תורג'מן: זה בסמכות בית המשפט.

ניסן סלומינסקי: עכשיו מוגשת התביעה, היום או מחר, והיועץ המשפטי דורש גם קלון.

ניסן סלומינסקי: בית המשפט יצטרך לקבוע.

סטס מיסז'ניקוב: אני אומר את זה כאזרח.

סטס מיסז'ניקוב: אני לא אומר את זה כיושב-ראש ועדת הכספים.

ניסן סלומינסקי: למה זה צריך להגיע אלינו?

סטס מיסז'ניקוב: זה לא מגיע אלינו.

סטס מיסז'ניקוב: שאלו אותנו אם ועדת הכספים תדרוש לבטל את ההטבות גם אם לא יוטל קלון.

סטס מיסז'ניקוב: אני חושב שאנחנו לא בית דין שדה ואנחנו לא יכולים להחליף את בית המשפט כדי לקבוע שאם לא יוטל קלון, אנחנו בכל מקרה נבטל את ההטבות.

סטס מיסז'ניקוב: זאת דעתי.

חיים אורון: אני לא יודע אם יש מחלוקת.

חיים אורון: אני לא בית דין שדה.

חיים אורון: אני לא רוצה להתחיל שום דיון על מה יהיה אם.

חיים אורון: יש מצב, יש התחייבות של היועץ המשפטי, יש עסקת טיעון.

חיים אורון: נכון שמי שקובע קלון הוא בית המשפט אבל היועץ המשפטי לממשלה חייב להודיע שהוא רואה את שאלת הקלון – כפי שהוא הודיע כבר לבית המשפט – ולא לסגת מזה.

חיים אורון: אם הסניגורים רוצים לפרום את עסקת הטיעון, שהוא יאיים בצד השני ויאמר שגם הוא יפרום את עסקת הטיעון.

ניסן סלומינסקי: לזה אני מסכים אבל אני שואל.

ניסן סלומינסקי: הוא תובע קלון, בית המשפט הטיל קלון, נגמר הסיפור ויש לנו החלטה.

ניסן סלומינסקי: אם לא הטיל קלון, אתה רוצה שנדון בזה?

סטס מיסז'ניקוב: לא, אני לא רוצה לדון.

ראובן ריבלין: אני לא רוצה לדבר על קצב אלא על המצב המשפטי כרגע.

ראובן ריבלין: שר בישראל אשר הורשע בדין ולא הוטל עליו קלון, יכול להמשיך להיות שר.

ראובן ריבלין: פועל יוצא הוא שאם אדם שהורשע בעבירה שאין עמה קלון יכול להמשיך לכהן כשר, הוא גם משליך על השאלה שאתה שואל.

ראובן ריבלין: לכן אני רוצה שתבינו את המצב המשפטי לאשורו.

ראובן ריבלין: שום החלטה שלנו לא תוכל לשנות מצב משפטי אלא אם כן אנחנו נמציא את הגלגל.

ראובן ריבלין: לא צריך לדבר היום על מה יהיה כי אין מה יהיה.

חיים אורון: התביעה שלנו היא לא מהשופטים.

חיים אורון: אין לנו מה לומר לשופטים.

חיים אורון: התביעה שלנו היא מהיועץ המשפטי לממשלה.

חיים אורון: עסקת הטיעון כפי שהוא הציג אותה היא שהוא לא הולך לבית סוהר, ש-א' לא מעידה ושיש קלון.

חיים אורון: השופט יכול גם לא לקבל את כל עסקת הטיעון, הוא יכול לומר שלמרות עסקת הטיעון הוא מכניס לבית סוהר.

ניסן סלומינסקי: אני מסכים אתך.

ניסן סלומינסקי: אני שואל אם אתה מרגיש שיש ערעור אצל היועץ המשפטי.

חיים אורון: אני לא יודע מה אני מרגיש.

ראובן ריבלין: תם הדיון.

ראובן ריבלין: אנחנו לא דנים במה יהיה אם וכאשר.

ראובן ריבלין: כרגע יש החלטה של ועדת הכספים, ההחלטה של ועדת הכספים היא החלטה שרירה וקיימת, ועדת הכספים לא מתייחסת ליועץ, לא עוסקת ביועץ, היא מדברת על נושא משרה שהורשע בעבירה שיש עמה קלון.

ראובן ריבלין: אנחנו ממשיכים בסדר היום.

ראובן ריבלין: אנחנו דנים בצו היטל סחר (היטל יבוא הנובע מהסכם העדפה) (הוראת שעה), התשס"ח-2007.

יוסי אקרמן: אני מנהל את המחלקה להסכמים בינלאומיים במינהל סחר החוץ במשרד התעשייה והמסחר.

יוסי אקרמן: אנחנו חוזרים על נוהל שנתי כחלק מהסכם הסחר של ארצות-הברית שאי אפשר להטיל מכס על מוצרים חקלאיים.

יוסי אקרמן: מותר לנו לפי הרשימה של ההסכם להטיל היטל שזה שווה ערך של המכס או בהנחה בהתאם להסכם.

יוסי אקרמן: בהתאם להסכם אנחנו בליברליזציה וכל שנה אנחנו מגדילים את כמות הסחורות שמותר להן להיכנס ופעם בחמש שנים אנחנו מנהלים עוד סיבוב של משא ומת.

יוסי אקרמן: היום אנחנו בשנה החמישית ואנחנו בעיצומו של משא ומתן.

יוסי אקרמן: זה בעצם יישום ההסכם כלשונו.

ראובן ריבלין: יש מישהו מחברי הכנסת שרוצה להתייחס?

ניסן סלומינסקי: אני מבין שהמצב הוא הפוך, שארצות-הברית מבקשת מאתנו ולא אנחנו ממנה.

ראובן ריבלין: היועצת המשפטית, יש לך משהו לומר לנו?

מירב תורג'מן: לא.

מירב תורג'מן: זה באמת כמו בשנה שעברה.

מירב תורג'מן: מדובר על שקדים, צימוקים, שמנת.

טמיר כהן: התעשיינים ביקשו לומר שהם תומכים בצו.

ראובן ריבלין: אני מעלה את הצו להצבעה.

ראובן ריבלין: ה צ ב ע ה אושר אני קובע שבקשת משרד התעשייה והמסחר בעניין צו היטלי סחר (היטל יבוא הנוגע מהסכם העדפה) (הוראת שעה), התשס"ח-2008 – אושר.